Toeris sterf ná kameelperd-ongeluk in wildtuin | Netwerk24
Deur Warda Meyer 13 November 2019 21:45
Die jong kameelperd lê dood naby die gehuurde safari-voertuig. Foto: Bernhard Bekker/Facebook
Die Switserse toeris wat erg beseer is in 'n ongeluk in die Krugerwildtuin toe 'n taxi 'n kameelperd doodgery het, is Woensdag in die Milpark-hospitaal in Johannesburg dood.
Die man, wat as Roland Koller geïdentifiseer is, is kritiek beseer toe die kameelperd op sy gehuurde safari-voertuig beland het nadat die minibus die dier Sondag raak gery het.
Sanparke het in 'n verklaring gesê die Switserse konsul-generaal het bevestig Koller het aan sy beserings beswyk.
Daar was 13 dagbesoekers in die minibus wat in die teenoorgestelde rigting gery het toe dit die kameelperd getref het.
Die kameelperd het aan die bestuurderskant op die dak van die safari-voertuig te lande gekom en het op die toneel gevrek.
Twee passasiers in die minibus is ook lig beseer en op die toneel behandel.
Koller en sy metgesel, Barbara Wyss, is na die Nelspruit MediClinic gebring vir behandeling, waarna Koller oorgeplaas is na die Milpark-hospitaal.
"Ons betuig ons innige meegevoel aan sy familie en ons wens hulle sterkte toe in die moeilike tyd," het die Krugerwildtuin in 'n verklaring gesê.
Volgens Sanparke is 'n saak intussen in Phalaborwa geopen en die polisie ondersoek die voorval.
"Sanparke toon geen verdraagsaamheid teenoor spoedvrate in die wildtuin nie en ons doen 'n beroep op mense om die ondersoekproses te respekteer. Ondersteuning word aan die oorledene se familielede gebied en Sanparke is in kontak met sy lewensmaat en seun."
Brigadier Motlafela Mojapelo, woordvoerder van die Phalaborwa-polisie, het bevestig hulle ondersoek 'n saak van roekelose en nalatige bestuur, maar het bygevoeg die klag mag verander na strafbare manslag.
Manuel Irman, woordvoerder van die Switserse ambassade, het bevestig dat die Switserse burger oorlede is en sê die ambassade bied ondersteuning aan sy geliefdes.